b'\n_START_ARTICLE_\nDragoslav Andri\xc4\x87\n_START_SECTION_\nBiografija\n_START_PARAGRAPH_\nDragoslav Andri\xc4\x87 ro\xc4\x91en je 1923. godine u \xc4\x8ca\xc4\x8dku, od oca Jelisija, oksfordskog studenta i majke Zorke, u\xc4\x8diteljice. Nakon svr\xc5\xa1ene Prve beogradske mu\xc5\xa1ke gimnazije, \xc5\xa1kolovao se na kazali\xc5\xa1nom odsjeku Muzi\xc4\x8dke akademije u Beogradu i u dramskom studiju Narodnog pozori\xc5\xa1ta Srbije. Zavr\xc5\xa1io je englesku filologiju na Filozofskom fakultetu Sveu\xc4\x8dili\xc5\xa1ta u Beogradu._NEWLINE_Postao je poznat u 1970-im i 1980-im godinama po djelu Re\xc4\x8dnik \xc5\xbeargona (Rje\xc4\x8dnik \xc5\xbeargona) , humoristi\xc4\x8dnoj zbirki Sva\xc5\xa1tara, ud\xc5\xbebenik nonsensa, antologiji rok-poezije Stereo stihovi i nekoliko zbirki i antologija svjetske poezije. Izme\xc4\x91u ostalih preveo je i djelo \xc5\xa0tihovi Ogdena Nasha, svog omiljenog pjesnika. Izme\xc4\x91u 2003. i 2004. izdaje antologiju svjetske poezije u \xc5\xa1est svezaka, Ameri\xc4\x8dka poezija danas, U ime zemlje (kanadska poezija), Otisak srca u pra\xc5\xa1ini (poezija ameri\xc4\x8dkih crnaca), Ko, je l\' ja? (Tko, je l\' ja?, engleska i ameri\xc4\x8dka humoristi\xc4\x8dna poezija), Svet u kapi rose (Svijet u kapi rose, klasi\xc4\x8dna kineska poezija) i Ne pali jo\xc5\xa1 svetiljku (Ne pali jo\xc5\xa1 svjetiljku, stara japanska poezija)._NEWLINE_U \xc4\x8dasopisu Vreme (Vrijeme) Andri\xc4\x87 ka\xc5\xbee da prevoditelji \xc4\x8desto znaju svoj jezik bolje od pisaca, od kojih se o\xc4\x8dekuje da ga usavr\xc5\xa1avaju. _NEWLINE_U toku 2005. zavr\xc5\xa1ava knjigu "Sva\xc5\xa1tara - vi\xc5\xa1i kurs" i "Re\xc4\x8dnik \xc5\xbeargona" (Rje\xc4\x8dnik \xc5\xbeargona, drugo izdanje) s oko 20 tisu\xc4\x87a rije\xc4\x8di i izraza (dva puta vi\xc5\xa1e od prvog izdanja), ali nije do\xc4\x8dekao njegovo objavljivanje._NEWLINE_Andri\xc4\x87 je 10 godina radio i kao dramaturg u kazali\xc5\xa1tu. Glumica Radmila Andri\xc4\x87 bila mu je supruga._NEWLINE_Po\xc4\x8detkom 1990-ih, kao gostuju\xc4\x87i profesor Sveu\xc4\x8dili\xc5\xa1ta u Chicagu, vodi te\xc4\x8daj o kreativnom prevo\xc4\x91enju literature._NEWLINE_Osim knji\xc5\xbeevnosti, Andri\xc4\x87 se bavio i \xc5\xa1ahom, s kojim je do\xc5\xa1ao u dodir s 11 godina. U razdoblju 1948.-1981. aktivno se natjecao, nosio je naslov majstora i bio je dr\xc5\xbeavni reprezentativac. _NEWLINE_Bio je \xc4\x8dlan Udru\xc5\xbeenja knji\xc5\xbeevnih prevodilaca Srbije (Udru\xc5\xbeenja knji\xc5\xbeevnih prevoditelja Srbije), Udru\xc5\xbeenja knji\xc5\xbeevnika Srbije i Srpskog PEN centra. Andri\xc4\x87 je dobitnik nagrade "Milo\xc5\xa1 \xc4\x90uri\xc4\x87" za najbolji prijevod 1969. godine i nagrade za \xc5\xbeivotno djelo Udru\xc5\xbeenja prevoditelja. Dobitnik je Vukove nagrade, najvi\xc5\xa1eg srpskog priznanja za rad u prosvjeti, znanosti i umjetnosti.'